تصاريح البناء و الضريبة العقارية
تصاريح البناء
الموضوع مش موضوع اني ابقي مقاول و ادفع رشاوي و فلوس علشان اخد التصريح. طب هو الاول يعني ايه معني كلمة تصريح؟ يعني بتاخد اذن من "الحكومة" في الحالة دي انك تبني عمارة مثلا و يبقي بالتالي "الحكومة" دي هي المسئولة علشان تديك التصريح او الاذن.. طيب مسئولة ليه و عن ايه؟
ليه فده لانها بتتمثل في انها اشخاص مفوضين من قبل الشعب بحمايته و حماية مصالحه. طيب ليه برده ايه المشكلة ان الواحد يبني عمارة؟ ده موضوعنا الاساسي و هانتكلم فيه تفصليا.
- حماية ارواح الناس
الموضوع مش هزار و للاسف بقي عندنا استهتار فيه لدرجة كبيرة جدا جدا. الموضوع مش ان واحد مقاول (غالبا بيبقي من الصعيد) معاه قرشين بيشتري و يبني عمارة و هوب يبقي عمل مبالغ وهمية في فترة قصيرة جدا. كل ده تمام لكن المشكلة هي فين المهندسين؟ فين اللي يضمن ان العمارة دي معمولة بمقاييس تحافظ علي الناس اللي هاتسكن فيها. طيب انا لما اجي اشتري شقة في عمارة مثلا 10 ادوار اعرف منين العمارة دي التصريح بتاعها بكام دور؟ طيب ايه اللي يضمن ان "المونة" مش مغشوشة؟ ايه اللي يضمن ان الاساس "مصبوب" صح و علي عمق صح و لو الارض فيها مية او طينية يعني ماتهبطش بعد كام سنة؟ اسئلة زي دي كتير لازم ان قبل ما تتبني عمارة و قبل ما يطلع الترخيص بتاعها يكون كل ده متحدد في الترخيص و لازم يكون في شخص مسئول (مهندس) و مش بس كدة لازم يبقي في متابعات من الحكومة (الحي) علشان تشرف علي الموضوع ده كله علشان في الاخر بعض ما كل حاجة تتعمل تمام و تخلص زي ما تصريح البناء طالع يبقي في حاجة اسمها تصريح سكن بمعني ان العمارة خدت تصريح انها تتبني بقواعد معينة محددة في التصريح و بعد ما اتبنت و اتعاينت من الحي او الحكومة تاخد تصريح انها استوفت جميع الشروط و صالحة للسكن.
- المنظر العام
ليه مايبقاش لكل حي او لكل "منطقة" كود معين للالوان علي اقل تقدير؟ ليه اسيب المقاول يحدد لون العمارة بشكل شخصي و في اغلب الاوقات بيكون شكلها العام مقزز؟ ليه مايبقاش في كود لزغرفة معينة بثيم او موضوع معين لازم تبقي معمولة في العمارة بحيث الحي او "المنطقة" تبقي شكليا اجمل و ارقي و بالتالي بعد فترة نلاقي ان رقعة الرقي بتوسع.
طيب ليه مايبقاش برده لكل حي او منطقة كود للارتفاع؟ او لعدد الادوار؟ المفروض او علي الاقل اللي انا اعرفه ان الموضوع ده بيتحدد بوسع او عرض الشارع طيب ليه مايبقاش اولا الشوارع (طبعا الجديدة في الاماكن الجديدة) متحدد عرضها و العمارات (في الاماكن الجديدة او القديمة) يتحدد ارتفاعها و عدد ادوارها بعدد محدد ماينفعش ينقص او يزيد. لو المقاول معهوش فلوس علشان يكمل الارتفاع المحدد يبقي الحي يكمل الميزانية لاكتمال الادوار المحددة و تبقي ملكه يبعها بتمنها الاصلي و بكدة تبقي اتحلت.
- الازدحام و العربيات
كفاية محلات بقي كفاية بجد في المناطق السكنية المحلات تبقي لوحدها و العمارات لوحدها و لازم و شرط علي اي عمارة ان يبقي ليها جراج و ماتطلعش الرخصة غير بكدة لازم يبقي في جراج للعربيات و لازم يكون متحددله مساحة بحيث تناسب عدد الشقق و بناءا علي الاحصائيات عدد العربيات في الاسرة المصرية (يعني ممكن يكون الجراج دورين تحت الارض) و بكدة تبقي المشكلة اتحلت بتاعت الركن في الشارع و اكتر امان لاصحاب العربيات و اكثر رقي و تحضر.
- البيئة
الاحتباس الحراري و مشاكل الطاقة و الحزام الاخضر ممكن كل ده نساعد في حله بقوانين بسيطة جدا و اقل تكلفة من كل اللي فات ده.
نيجي بقي للجزء التاني و هو الضريبة العقارية و حل مشكلة العمارات اللي اتبنت خلاص. الضريبة ظي ما قلنا في الاول مالهاش اي لازمة ولا حق علشان تتاخد لان مفيش اي حاجة الدولة بتقدمها لساكني او اصحاب العمارات علشان تاخد ضريبة في مقابلها لكن ممكن الموضوع يبقي انه بدل ما الضريبة تبقي فلوس ان يبقي لازم العقار (العمارة يعني) يتعمل فيها حاجات من اللي قلنا عليها فوق. يعني ممكن لو بقي في كود للالوان في العمارات الجديدة في الحي يبقي الضريبة او مش هاتتسمي ضريبة بقي هاتبقي خطة مستقبلية للرقي بالحي و بالتالي بعد فترة هنلاقي الحي جديد و قديم ارقي من اي وقت.
نفس الكلام للحديقة السطحية (اللي فوق السطح يعني) و غيره و غيره.
شوية خواطر كدة للناس بقي
- اولا حرام عليكم انكم ترضوا تعيشوا في مكان لا يصلح للعيش و ترضوا و تتقبلوا الامر الواقع.. الموضوع حتي لو مكلف شوية بس بيستحق انك تبقي عايش في مكان كويس و كل ده انت ممكن تعمله مع جيرانك باقل التكاليف.. و الكلام ده حتي مش موجه لسكان العشوائيات اللي ليهم مشاكل تانية اكتر من كدة, لكن لناس في مستوي معيشي مستريح و كويس لكن بيرضوا انهم يعيشوا كدة و خلاص. مكان سكنك مش بس جوا شقتك لكن عمارتك و شارعك و حييك كله بيدل عليك و كل ده مكان سكنك و لازم انت و جيرانك تحاولوا انكم تجملوه بشتي الطرق البسيطة و المعقدة علي حسب تعاونكم.. لو مش عارفين تهتموا بعمارتكم, شارعكم, حييكم يبقي هاتهتم ببلدك ازاي و هاتعلم ولادك من بعدك يهتموا بيها ازاي؟ مش بس كدة واجب عليك تعرف قوانين الحي و اللي ليك و اللي علي الحكومة و تاخد موقف انت و جيرانك.
- مشكلة اطباق الدش بقي او الاطباق الفضائية دي اكتر حاجة بتضحكني لما كل شقة بتركب دش لوحدها و يبقي سطح عمارة كامل مغطي بالاطباق مع انه ممكن بمشاركة سكان العمارة يبقي في علي الاقل طبق واحد لكل قمر و بكدة نوفر تكاليف و نوفر شكل جمالي.
كل الكلام ده اه بياخد وقت و صعب انه يتحقق بسهولة علي مستوي كبير لكن اهي كلها حاجات بتيجي في دماغي و بكتبها و ممكن كتير غيري يكونوا بيفكروا في نفس الكلام ده و علي مستوي اكبر كمان و في النهاية احنا بنحاول.